ગાંધીનગર અને અમદાવાદ વચ્ચે એસટી બસની અનિયમિતતા વચ્ચે બે સિસ્ટર સિટીને જોડતી પબ્લિક ટ્રાન્સપોર્ટ સિસ્ટમની જરૂર છે, કારણ કે 70 ટકા મુસાફરો ખાનગી વાહનોમાં સફર કરી રહ્યાં છે. સરકારે હાલ પુરતી ગાંધીનગરને મેટ્રો રેલ આપવાની દરખાસ્ત ઉડાવી દીધી છે ત્યારે બીઆરટીએસને ગાંધીનગર સુધી લંબાવવામાં આવે તો ડેઇલી અપ-ડાઉન કરતાં મુસાફરોને સુવિધા મળે. અમદાવાદ મેટ્રોરેલની ગતિ જોતાં 2019માં પહેલો તબક્કો પૂર્ણ થવાની શક્યતા જણાતી નથી. 15 વર્ષ પછી પણ અમદાવાદની જનતા માટે મેટ્રોરેલનું સપનું અધુરૂં છે. સપ્ટેમ્બર મહિનામાં મેટ્રોરેલનું માત્ર ટ્રાયલ રન કરવામાં આવશે કે જ્યારે આ પ્રોજેક્ટના 6.5 કિલોમીટરનું અંતર પૂર્ણ થયું હશે. એપેરલ પાર્ક થી વસ્ત્રાલ સુધીની લાઇનો આ સમયમાં શરૂ થઇ શકશે. મેટ્રોરેલના પ્રથમ તબક્કામાં ભારતની સરકારની ઇક્વિટી 1990 કરોડ રૂપિયા છે જ્યારે તેટલી જ રકમ ગુજરાત સરકારની ઇક્વિટી છે. જાપાન સરકાર આ પ્રોજેક્ટમાં 6066 કરોડ રૂપિયાની ગ્રાન્ટ આપી રહી છે, જ્યારે ગુજરાત સરકાર તરફથી સબોર્ડિનેટ ડેબ્ટના 727 કરોડ રૂપિયા આ પ્રોજેક્ટને મળવાના છે આમ કુલ 10773 કરોડ રૂપિયાનો પ્રોજેક્ટ કુલ 37.766 કિલોમીટરના અંતરની સફર કાપશે, જો કે તેમાં ગાંધીનગરનો સમાવેશ કરવામાં આવ્યો નથી.